《元夕》
宋代·叶茵

梦想传柑宴，村醪可试沽。
谩酬元夕尔，不复去年吾。
旧事思清汴，幽情卜紫姑。
六分春已一，秉烛步通衢。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。